REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/4-25

22. januar 2025. godine

B e o g r a d

Z A P I S N I K

SEDME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 21. JANUARA 2025. GODINE

Sednica je počela u 10:00 časova.

Sednicom je predsedavala Nevena Đurić, predsednica Odbora.

Sednici su prisustvovali: Jadranka Jovanović, Lepomir Ivković, Nebojša Bakarec, Nataša Jovanović, Marko Atlagić, Nevena Đurić, Ljubica Vraneš, Dunja Simonović Bratić, Akoš Ujhelji, Sanja Jefić Branković, Jovan Janjić, Branko Miljuš, Ivana Rokvić, Radomir Lazović, članovi Odbora.

Sednici je prisustvovao Dušan Marić, zamenik člana Odbora.

Pre prelaska na utvrđivanje dnevnog reda, predsedavajuća je konstatovala da sednici prisustvuje 15 narodnih poslanika i da su ispunjeni uslovi za rad i punovažno odlučivanje.

Podsetila je članove da je potrebno da se pridržavaju vremena za raspravu u skladu sa članom 75. Poslovnika Narodne skupštine.

Narodni poslanik Branko Miljuš izneo je Predlog za dopunu dnevnog reda tačkom:

1. **Predlog da se odbaci lista kandidata i lista ovlašćenih predlagača za izbor za članove Saveta REM – a.**

U obrazloženju ovog predloga, naveo je kako se izbor za članove Saveta REM – a ne vodi u skladu sa zakonom kao ni predviđenim procedurama. Naveo je kako 32 od ukupno 121 predlagača nema zakonom predviđene uslove da predloži kandidate za članove Saveta Regulatora, kao i to da polovina predloženih kandidata (17 od 34) ne ispunjava zakonom propisane uslove za kandidaturu. Dodaje da je Ministarstvo informisanja i telekomunikacija 16. decembra 2024. godine izdalo tumačenje zakona kako bivši članovi Saveta REM – a mogu biti ponovo izabrani, što nije u skladu sa zakonom.

Odbor je odbio (četiri „za“, nema „protiv“, nema uzdržanih, 11 „nije glasalo“) Predlog izmene dnevnog reda.

 Narodni poslanik Radomir Lazović izneo je Predlog za dopunu dnevnog reda sledećim tačkama:

1. **Predlog da se odbaci Lista kandidata i lista ovlašćenog predlagača za izbor za članove Saveta REM – a kojeg predlaže Zaštitnik građana, Poverenik za ravnopravnost i Poverenik za pristup informacijama od javnog značaja.**

U obrazloženju navodi kako u samo 2 od 9 grupa ovlašćenih predlagača ne postoji direktno kršenje zakona, kao i da se slaže sa izlaganjem kolege Miljuša. Navodi da Stevicu Smederevca treba diskvalifikovati iz procesa zbog toga što je trenutno već zaposlen u REM – u i, zbog čega nema zakonskog osnova da učestvuje u ovom procesu, kao i zbog toga što on ne može da pruži nepristrasan nadzor nad insitucijom u kojoj je bio zaposlen i da je jasno da on u ovom slučaju ima sukob interesa.

Odbor je odbio (tri „za“, nema „protiv“, jedan „uzdržano“, jedanaest „nije glasalo“) Predlog izmene dnevnog reda.

|  |  |
| --- | --- |
|  |  |
|  |  |

|  |  |
| --- | --- |
|  |  |

1. **Predlog da se odbaci Lista kandidata i lista ovlašćenog predlagača za izbor za članove Saveta REM – a kojeg predlažu univerziteti akreditovani u RS.**

U obrazloženju navodi to da je kandidat Milorad Vukašinović bio član Saveta REM – a i da Zakon o elektronskim medijima eksplicitno navodi da pojedinci koji su članovi Saveta REM – a ne mogu ponovo biti izabrani. Dodaje kako je Ministarstvo informisanja i telekomunikacija izdalo pravno tumačenje poslednjeg dana ovog procesa, te ono ne može biti primenjivo. Navodi kako je kandidat Zoran Jevtović urednik SNS časopisa „Napredak“ i postavlja pitanje da li je vlast imala nekog drugog da predloži umesto čoveka za kojeg je očigledno da je protivzakonito u ovom procesu. Uputio je kritiku kako nije trebalo prihvatiti Megatrend univerzitet kao zvaničnog predlagača.

Odbor je odbio (tri „za“, nema „protiv“, nema uzdržanih, dvanaest „nije glasalo“) Predlog izmene dnevnog reda.

|  |  |
| --- | --- |
|  |  |

1. **Predlog da se odbaci Lista kandidata i lista ovlašćenog predlagača za izbor za članove Saveta REM – a kojeg predlažu udruženja izdavača elektronskih medija.**

U obrazloženju navodi kako ovlašćeni predlagač Privredna komora Srbije ne može biti smatran legitimnim predlagačem prema Zakonu o elektronskim medijima, zbog toga što, prema zakonu, svako pravno lice mora da bude član. Takođe, Asocijacija Radio – televizije Srbije ne ispunjava zakonski zahtev za direktno predstavljanje najmanje 30 medija i nije dostavljen dokaz o posedovanju potrebnih licenci. Što se tiče kandidata, Tanja Vojvodić Mitrović nema potrebno iskustvo vezano za medije, kao ni Jovana Vitez.

Odbor je odbio (četiri „za“, nema „protiv“, nema uzdržanih, jedanaest „nije glasalo“) Predlog izmene dnevnog reda.

1. **[Predlog da se odbaci Lista kandidata i lista ovlašćenog predlagača za izbor za članove Saveta REMa kojeg predlažu udruženja novinara.](http://10.200.50.110/zasProgramEditListKom.jsf)**

U obrazloženju navodi kako u ovoj grupi predlagača postoje GONGO organizacije, poput organizacija koje su predložile kandidate Dejana Vuka Stankovića i Petra Kočića, a koje moraju imati najmanje 300 članova koji su platili članarinu i moraju biti registrovani najmanje 3 godine pre javnog poziva za nominacije. Ukupno 3 udruženja medija imaju ispunjene ove uslove i to su NUNS, UNS i Nezavisno udruženje novinara Vojvodine. Istakao je i to da sumnja u nepristrasnost predloženih kandidata.

Odbor je odbio (četiri „za“, nema „protiv“, nema uzdržanih, jedanaest „nije glasalo“) Predlog izmene dnevnog reda.

1. **[Predlog da se odbaci Lista kandidata i lista ovlašćenog predlagača za izbor za članove Saveta REM - a kojeg predlažu udruženja filmskih, dramskih, scenskih i udruženja kompozitora](http://10.200.50.110/zasProgramEditListKom.jsf).**

U obrazloženju navodi kako treba krenuti od liste predlačaga i ukazuje na to da jedan od predlagača – Mećunarodni muzički centar *„*Maestro International“ ne ispunjava kriterijume definisane članom 12. Zakona o elektronskim medijima i ističe da su oni fokusirani na muzičko obrazovanje i organizaciju koncerata. Takođe, navodi da se Udruženje nastavnika muzičke kulture Srbije takođe bavi nastavnicima u ovoj oblasti, što govori da ono ne može biti legitiman predlagač. Dodaje kako kandidatkinja Leontina Pat ne može biti neko čija ekspertiza govori o tome da bi trebalo da bude članica Saveta REM – a. Navodi kako je izvršen pritisak na organizacije da podrže ove kandidature i da se u ovom slučaju time bavila Olivera Zekić.

Odbor je odbio (tri „za“, nema „protiv“, nema uzdržanih, dvanaest „nije glasalo“) Predlog izmene dnevnog reda.

1. **[Predlog da se odbaci Lista kandidata i lista ovlašćenog predlagača za izbor za članove Saveta REMa kojeg predlažu nacionalni saveti nacionalnih manjina](http://10.200.50.110/zasProgramEditListKom.jsf).**

U obrazloženju navodi informaciju da se na sastanku koalicije Ana Brnabić dogovarala sa Nacionalnim savetom mađarske nacionalne manjine da oni predlože kandidate a da ostali nacionalni saveti podrže ove kandidature, u čemu se ogleda očigledan pritisak vlasti i uticaj na proces nominacija. Navodi kako je kandidat Ištvan Bodžoni u direktnom sukobu interesa zbog svojih veza sa RTV „Panon“.

Odbor je odbio (tri „za“, jedan „protiv“, nema uzdržanih, jedanaest „nije glasalo“) Predlog izmene dnevnog reda.

1. [**Predlog da se odbaci Lista kandidata i lista ovlašćenog predlagača za izbor za članove Saveta REM - a kojeg predlažu crkve i verske zajednice**](http://10.200.50.110/zasProgramEditListKom.jsf)**.**

U obrazloženju navodi kako je SPC dostavila pismo saglasnosti za svoje kandidate, dok Rimokatolička crkva, Islamska zajednica i Jevrejska verska zajednica to nisu učinile, čime je narušena i transparentnost i formalnost ovog postupka. Dalje, naveo je kako kandidatkinja Snežana Miljković nije dostavila overenu diplomu, dok Sanja Anđelković predstavlja kontroverznu osobu koja je bila otpuživana za govor mržnje, posebno prema Romima.

Odbor je odbio (tri „za“, nema „protiv“, nema uzdržanih, 12 „nije glasalo“) Predlog izmene dnevnog reda.

Narodna poslanica Ivana Rokvić iznela je Predlog za dopunu dnevnog reda tačkom:

1. **[Predlog da se poništi Lista kandidata i lista ovlašćenih predlagača za izbor za članove Saveta REM - a](http://10.200.50.110/zasProgramEditListKom.jsf).**

Obrazložila je da, s obzirom na to da su ove nominacije pratile ozbiljne proceduralne neprijatnosti i sukobi interesa, nerelevantne stručnosti kandidata kao i neispunjavanje zakonskih kriterijuma, Narodni pokret Srbije zahteva da se ceo proces poništi. Navodi kako je nezakonito odobreno da predlagači kandidata za članove REM – a budu organizacije koje ne ispunjavaju ni minimalne zakonske kriterijume nužne da bi jedna organizacija bila predlagač. Takođe navodi kako su nezakonito odobrene kandidature osobama koje ne ispunjavaju zakonske kriterijume propisane Pravilnikom o izboru kandidata i da od 34 odobrenih kandidata čak 17 ne ispunjava kriterijume. Naglašava kako za sve navedeno postoje dokazi i upozorava na to da će sve to ostati zabeleženo, stoga poziva članove Odbora da glasaju za odbacivanje ovog procesa.

Odbor je odbio (četiri „za“, nema „protiv“, nema uzdržanih, 11 „nije glasalo“) Predlog izmene dnevnog reda.

Na predlog predsedavajuće, članovi Odbora su glasanjem (dvanest „za“, tri „protiv“, nema uzdržanih,) usvojili sledeći

**D n e v n i r e d:**

1. **Razmatranje predloga predsednika Odbora Nevene Đurić za organizovanje Javnog slušanja na temu: „Javni razgovor sa predloženim kandidatima za članove Saveta Regulatornog tela za elektronske medije.“**

**PRVA TAČKA DNEVNOG REDA:** Razmatranje predloga predsednika Odbora Nevene Đurić za organizovanje Javnog slušanja na temu: „Javni razgovor sa predloženim kandidatima za članove Saveta Regulatornog tela za elektronske medije.“

Predsednica Odbora, Nevena Đurić, obavestila je članove da su u toku jučerašnjeg dana održani sastanci sa sedam ovlašćenih predlagača, koji su predložili više od dva kandidata, a na kojima su predstavnici tih ovlašćenih predlagača dogovorili ili glasanjem utvrdili konačan predlog dva kandidata za svakog ovlašćenog predlagača. Takođe, obavestila je članove Odbora o tome da je služba Odbora dostavila beleške sa 7 održanih sastanaka putem elektronske pošte, a konačna lista kandidata objavljena je na internet prezentaciji Narodne skupštine u skladu sa članom 14. stav 2. Zakona o elektronskim medijima.

Obrazložila je Predlog koji su članovi Odbora dobili putem elektronske pošte i podsetila na to da je članom 83. i članom 84. Poslovnika Narodne skupštine propisano da u okviru ostvarivanja kontrolne funkcije Narodne skupštine Odbori mogu organizovati Javna slušanja. S obzirom da je Zakonom o elektronskim medijima predviđeno da se u roku od 15 dana održi razgovor sa 18 kandidata, u cilju transparentnosti procesa i uključivanja šire javnosti u proceduru, predložila je da se, umesto sednice Odbora, održi Javno slušanje na koje bi bili pozvani i predstavnici svih ovlašćenih predlagača koji bi mogli da učestvuju u diskusiji, dodajući da bi se po prvi put razgovor sa kandidatima održao u formi Javnog slušanja.

U ime Odbora za kulturu informisanje, uputila je poziv predstavnicima OEBS – a, delegacije EU u Republici Srbiji kao i Ambasade Kraljevine Norveške na Javno slušanje koje će se održati 23. januara 2025. godine.

Nebojša Bakarec je istakao da podržava predlog za održavanje Javnog slušanja i ukazao da je to deo zakonske procedure. Naveo je i to da su u ovom slučaju „napadi opozicije teorije zavere“ i uputio kritiku predstavnicima opozicije zbog toga što je njih četvoro, od ukupno šestoro predstavnika opozicije u Odboru za kulturu i informisanje, prisutno na sednici, dodajući kako to znači da opozicija nije jedinstvena s obzirom na to da Demokratska stranka štrajkuje, dok ostali predstavnici opozicije to ne čine. Dodaje i da je iznet niz neistina protiv države, kao i to kako je primetan uticaj stranih službi u samoj državi, potom i u Narodnoj skupštini i samom Odboru. Ističe i to kako nema ništa protiv toga što se na listi nalazi niz antisrpskih kandidata, navodeći kao primer Rodoljuba Šabića – koji više nije na listi – ali i Željka Hubača i Snježanu Milivojević. Kao odgovor na navode predstavnika opozicije o GONGO organizacijama, istakao je da je glavna GONGO organizacija NVO CRTA, koja je medij i ima medij koji se zove Istinomer, takođe, navodi i to da je trećina sredstava CRTE finansirana od strane Švedske, čime ona aktivno radi protiv Republike Srbije. Izjavio je kako je opozicija iskazala mržnju prema Srpskoj pravoslavnoj crkvi, dodajući kako niko ne može da natera Katoličku crkvu da da svoj predlog kao i to da ona – kao i sve ostale verske zajednice – ima pravo da ne da svoj predlog kandidata i da to ne čini predlog SPC manjkavim.

Nataša Jovanović navela je da je sve jasno što se tiče liste kandidata, ali da mora da se osvrne na današnje predloge za dopunu dnevnog reda upućenih od strane predstavnika opozicije. Istakla je da član 53. Ustava Republike Srbije svakom čoveku, koji je punoletan i ima izborno pravo, daje mogućnost da bude biran na bilo koju javnu funkciju, u skladu sa zakonom, ako postoje uslovi za njegov izbor. Navela je kako svi kandidati koji su pojedinačno osporavani na današnjoj sednici ispunjavaju te uslove, kao i to da imaju potpuni legitimitet, potrebno znanje i obrazovanje. Osudila je to što se osporava legitimnost kandidata Milorada Vukašinovića. Dodala je i to kako je na gospođu Oliveru Zekić vršen pritisak da se dodeli peta frekvencija „njihovoj tajkunskoj televiziji“ a da kada se to nije desilo ne valjaju ni Milorad Vukašinović, ni Stevica Smederevac. Navela je kako se zbog spinova opozicije oglasilo i Ministarstvo informisanja i telekomunikacija.

Ivana Rokvić istakla je da Narodni pokret Srbije Miroslava Mikija Aleksića zahteva od Odbora da prekine sve manipulacije u vezi sa izborom članova REM – a i da poništi kompletan „ovaj cirkus od procesa“. Dalje, navodi kako Odbor koristi „čitavu mrežu izmišljenih organizacija“ kako bi iste bile lažni predlagači kandidata, od kojih su neki takođe lažni kandidati. Dodaje i to da, s obzirom na to da Narodna skupština više nema pravo da predlaže kandidate za članove Saveta REM – a, izmišljene su te organizacije kako bi one „izmislile“ ove kandidate i osigurale kontrolu režima nad REM – om. Navodi kako je nezakonito odobreno da predlagači kandidata za članove Saveta REM – a budu organizacije koje ne ispunjavaju ni minimalne zakonske kriterijume nužne da bi jedna organizacija bila predlagač, uputivši oštru kritiku tome što je jedan od ovlašćenih predlagača Megatrend univerzitet, za kojeg navodi da je lažni univerzitet. Istakla je da time što je su za predlagače članova Saveta REM – a prihvaćena udruženja i organizacije koje ne mogu imati status ovlašćenog predlagača, propisanog članom 12. Zakona o elektronskim medijima, ceo proces izbora članova Saveta REM – a u startu je kontaminiran i učinjen nezakonitim. Uputila je kritiku na račun izbora kandidata, ističući da je umesto Snježane Milivojević – profesorke Fakulteta političkih nauka i jednog od najvećih eksperata za medije u našoj zemlji, izabran Dejan Vuk Stanković – kao „analitičar prorežimskih medija“. Navodi kako Ujedinjeni TV eksperti, koji su kandidovali Dejana Vuka Stankovića, ne postoje nigde na internetu, kao i to da Profesionalno udruženje novinara Srbije ima jedva 3 objave na svom sajtu za nepunih godinu dana i kao najveći problem ističe to da je ovo udruženje samo navelo informaciju da ima 165 članova, podsećajući da je uslov da bi neka ogranizacija bila ovlašćeni predlagač taj da ima najmanje 300 članova. Kritikuje i to što je kandidat Milorad Vukašinović već član REM – a, dok je kandidat Stevica Smederevac aktuelni pomoćnik direktora REM – a i načelnik Službe za nadzor i analizu u REM – u. Kada se radi o kandidatkinji Leontini Pat, ističe kako je ona nekoliko puta javno podržala Srpsku naprednu stranku i da je autorka pesama koje SNS koristi u svojim kampanjama.

Radomir Lazović navodi kako je ceo ovaj proces izbora članova Saveta REM - a na svaki način nelegitiman, od toga da su predlagači udruženja i institucije koje su ili nepostojeće ili nisu zakonski adekvatne ili su na njih vršeni politički uticaji. Isto tako, većina kandidata koji su predloženi u ovom procesu nema zakonsku pozadinu koja bi mogla da omogući da oni budu legitimni kandidati. Ističe kako sam ovaj proces ne vodi ka nezavisnom REM – u, kao i to da je ovo jedna od najvažnijih odluka koja će ostaviti trag u narednim godinama. Uputio je kritiku na rad Radne grupe za ispunjavanje ODIHR preporuka. Osvrnuvši se na izjavu narodnog poslanika Bakareca, u kojoj je iskoristio termin „zavera“, navodi kako nije u pitanju zavera, već je u pitanju „oteta država“ – to znači da država i institucije samo liče kao da postoje.

Branko Miljuš navodi kako je potpuno jasno da je čitav ovaj proces prevara i da on zapravo treba da obezbedi to da se REM ne meša u svoj posao. To je dovelo do toga da su televizije pretvorene u „mašine za mlevenje mesa“ režimskih neistomišljenika. Ističe da svi koji se prave da to ne vide krše član 10. Zakona o elektronskim medijima. Navodi da je i, kao najveća organizacija koja se bavi procesom pristupanja Srbije EU, Nacionalni konvent poručio da ovo ne bi trebalo da se dešava, kao i da isti stav imaju brojna strukovna udruženja – neka od njih najavljuju i tužbe protiv onih koji su očigledno falsifikovali neke dokumente da bi mogli da predlože nekog kandidata. Navodi kako svi koji su odbili predlog za odbacivanje ovog procesa sa umišljajem krše zakon i gaze sopstvenu zakletvu koju su dali Narodnoj skupštini Republike Srbije.

Dunja Simonović Bratić je istakla da se nada kako će pretnje koje su danas upućene čuti i predstavnici EU, pogotovo gospodin Kopman, budući da se ovo u EU zove „hate speech“.

Nebojša Bakarec se osvrnuo na izjave predstavnika opozicije vezane za korupciju, prevaru i kršenje zakletve i naveo kako je Ivana Rokvić bila članica desničarskog pokreta „Levijatan“ do 2018. godine, navodeći kao referencu članak lista „Kurir“ iz 2018. godine. Dalje, navodi kako je Branko Miljuš podržavao predsednika Republike, Aleksandra Vučića do 2017. godine kada je bio glavni i odgovorni urednik nedeljnika bliskog SNS – u „Ekspres“. Dodaje da je Radomir Lazović direktno kršio zakon lažno se predstavljajući kao radnik u kulturi i dizajner.

Predsednica Odbora, Nevena Đurić, istakla je kako je sva dokumentacija vezana za proces potpuna i sva udruženja i organizacije su pod punom krivičnom i materijalnom odgovornošću dostavila potrebnu dokumentaciju.

Odbor je većinom glasova (jedanaest „za“, nema „protiv“, nema uzdržanih, jedan „nije glasao“) usvojio predlog predsednika Odbora Nevene Đurić za organizovanje Javnog slušanja na temu „Javni razgovor sa predloženim kandidatima za članove Saveta Regulatornog tela za elektronske medije“.

Obavestila je da će Odbor, nakon Javnog slušanja, imati još jednu sednicu – koja će se održati nakon javnog slušanja u četvrtak, zbog dostavljanja Izveštaja Narodnoj skupštini u skladu sa Poslovnikom Narodne skupštine, koji mora biti upućen sa sednice Odbora.

Sednica je završena u 11,05 časova.

SEKRETAR PREDSEDNIK ODBORA

 Dana Gak Nevena Đurić